Merete Riisager (LA), 2012-11-23:
O.k., nu forholder jeg mig til regeringens egne tal.
Men lad mig så i stedet for spørge: Nu har ministeren haft arbejdsmarkedets parter inde på bænken her for at få lavet den her aftale, og ville det så ikke være en god idé at sætte dem ind på bænken igen og motivere dem til at snakke om, hvordan man kan få lavet nogle rammevilkår omkring praktikdelen, sådan at både virksomheder og elever oplever det som værdifuldt?
For kan man ændre det, kan man jo også få flere virksomheder til at tage elever ind.
Og ministeren nævner jo selv, at der er den her lønforskel mellem elever, som er ude i virksomheder, og elever, som er inde på skolebænken.
Det kunne jo godt være, at nogle elever var interesseret i måske lige at få 100 kr. mindre og så komme ud i en virksomhed – det kunne jo være, der var nogle, der syntes, at det var interessant.
Ordføreren slipper ikke så let.
Efter at have lagt regeringsansvaret fra sig ser det nu ud, som om partiet Venstre er ved at indse det, som Liberal Alliance har påpeget meget længe, altså at skatte- og afgiftstrykket i Danmark har stor betydning for konkurrenceevnen, og at lønniveauet i Danmark har nået et niveau, som går alvorligt ud over vores konkurrenceevne.
Er Venstre ikke også optaget af at finde ud af, om nogle af de her ting gør sig gældende for elever også?
Lovforslag L 80 er nært sammenhængende med lovforslag L 79, som vi netop har behandlet.
Samlet set er der tale om en række ændringer på praktikområde, der indeholder nogle tekniske forbedringer som f.eks. forkortelse af karensperioden og permanentgørelse af praktikcentrene.
Det er fint, det har jeg intet imod.
Men samlet set løser regeringens forslag ikke opgaven med at give flere unge adgang til ordinær praktik og gøre det uden at pålægge virksomhederne nye byrder.
Og så er det altså ubegribeligt, at den samme regering, der i ét ministerium taler om at forbedre virksomhedernes rammevilkår, i et andet ministerium strammer garnet og forværrer vilkårene.
Jeg vil gerne huske regeringen på, at det ikke er en ond fabrikant med høj hat og cigar, de rammer, når de pålægger virksomhederne nye byrder, men de unge mennesker, der kommer ud fra erhvervsskolerne og skal i gang med at arbejde.
Finansministeriet har beregnet, at de måltal, regeringen har sat op for uddannelsesområdet, vil føre til en vækst på 0,02 pct. frem mod 2060.
Det er så godt som ingenting.
Det er derfor afgørende, at regeringen, uanset hvad den beskæftiger sig med, sørger for at formindske det udgiftsniveau, der er den brændende platform for jobskabelse i Danmark.
Jeg savner i den grad både realitetssans og udsyn hos denne regering.
Det er, som om man i regeringen tror, at man kan bure sig inde og købe flere danske økologiske gulerødder, og så skal MS Danmark nok rette op af sig selv.
Det gør den ikke.
Imens regeringen tygger på sine økologiske gulerødder, er det ungdommen, der kommer til at betale.
Mens vi venter på, at der går en prås op for regeringen, ville det være klædeligt, hvis børne- og undervisningsministeren gjorde en målrettet indsats for at få flere unge i praktik i udlandet i de af vores nabolande, der har udvist mere rettidig omhu, end vi har i Danmark.
Jeg står naturligvis til rådighed, hvis ministeren skulle få brug for idéer til, hvordan vi kan gøre dette.